A TANÁCS HATÁROZATA
(2004. október 21.)
az Egyesült Királyságnak a tagállamok forgalmi adókkal kapcsolatos jogszabályainak egységesítéséről szóló hatodik irányelv (77/388/EGK) 11. cikkétől eltérő intézkedés bevezetésére való felhatalmazásáról
(2004/736/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adókkal kapcsolatos jogszabályainak egységesítéséről szóló, 1977. május 17-i 77/388/EGK hatodik tanácsi irányelvre (1) - közös hozzáadottértékadó-rendszer: egységes adóalap-megállapítás - és különösen annak 27. cikkére,
tekintettel a Bizottság javaslatára,
mivel:
(1)
Az Egyesült Királyság a Bizottság Főtitkársága által 2004. február 13-i dátummal nyilvántartásba vett levélben engedélyt kért a 77/388/EGK irányelv 11. cikke A. része (1) bekezdése a) pontjától eltérő különleges intézkedés bevezetésének engedélyezésére.
(2)
Az eltérés célja a hozzáadottérték-adónak (HÉA) a szolgáltatásnyújtások alulértékeléséből következő kikerülésének megakadályozása. Ennek különösen az a rendeltetése, hogy megakadályozza a gépjármű-kereskedelemben az alkalmazottak számára névleges díj ellenében biztosított gépkocsihasználat gyakorlatának a 77/388/EGK irányelv 6. cikke (2) bekezdésének értelmében történő megkerülhetőségét. Mivel ez a díj a szolgáltatásnyújtás ellenértékeként kerül feltüntetésre, a hozzáadottérték-adó a 77/388/EGK 11. cikke A. része (1) bekezdése a) pontja alapján az alkalmazott által fizetett tényleges összeg után kerül beszedésre. Mivel azonban a két érintett fél között munkáltatói-munkavállalói kapcsolat áll fenn, a ténylegesen fizetett összeg mesterséges módon alacsony, ami jelentősen alacsonyabb hozzáadottértékadó-bevétellel jár.
(3)
Az Egyesült Királyságnak a 11. cikktől való eltérés iránti kérelmét - amelynek rendeltetése az egymással kapcsolatban álló személyek között alulértékelt szolgáltatásnyújtások problémájának leküzdése abban az esetben, amikor a szolgáltatás kedvezményezettje teljes vagy részleges adómentességet élvez - már engedélyezték. Azért vált szükségessé egy további és pontosabban meghatározott eltérés, mert az eltérés engedélyezésekor az „egymással kapcsolatban álló” meghatározásba nem számítottak bele alkalmazottakat, és mivel az alkalmazott nem egy teljes vagy részleges adómentességet élvező adóalany.
(4)
A különleges intézkedés csak abban az esetben alkalmazandó, ha az igazgatás úgy dönt, hogy a 11. cikk A. része (1) bekezdése a) pontjával összhangban meghatározott adóköteles összeget a részt vevő felek között munkáltatói-munkavállalói kapcsolatok befolyásolták. A döntést minden esetben nyilvánvaló tényekre, és nem feltételezésekre kell alapozni.
(5)
Tekintettel az eltérés korlátozott alkalmazási területére, a különleges intézkedés arányban áll a kitűzött céllal.
(6)
Az eltérés nem gyakorol káros hatást a Közösség hozzáadottérték-adóból származó saját forrásaira,
ELFOGADTA EZT A HATÁROZATOT:
1. cikk
A 77/388/EGK irányelv 11. cikke A. része (1) bekezdése a) pontjától eltérve az Egyesült Királyság felhatalmazást kap arra, hogy 2009. december 31-ig a szolgáltatás szabadpiaci forgalmi értékét tekintse adóalapnak abban az esetben, amikor a szolgáltatásnyújtás gépkocsihasználatból áll, amelynek során a szolgáltatást teljesítő és a kedvezményezett a gépjármű-kereskedelmen belül egymással kapcsolatban álló személyek.
2. cikk
Az 1. cikk abban az esetben alkalmazható, amennyiben a következő feltételek teljesülnek:
a)
a szolgáltatást teljesítőnek jogában áll teljesen vagy részlegesen levonni a gépjárműre alkalmazott hozzáadottérték-adót;
b)
a kedvezményezett nem teljes adóalany, és a nemzeti jogszabályokban meghatározott munkáltatói-munkavállalói kapcsolatok révén kötődik a szolgáltatást teljesítőhöz;
c)
az eset körülményeiből indokolt arra következtetni, hogy a 77/388/EGK irányelv 11. cikke A. része (1) bekezdése a) pontjában meghatározottaknak megfelelően a fenti b) pontban említett munkáltatói-munkavállalói munkakapcsolatok befolyásolták az adóalapot.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Luxembourgban, 2004. október 21-én.